Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (annetun komission delegoidun asetuksen (EU) 2019/33 17 artiklan 2 ja 3 kohta)

(2020/C 57/08)

Tämä ilmoitus julkaistaan annetun komission delegoidun asetuksen (EU) 2019/33 17 artiklan 5 kohdan mukaisesti (1).

VAKIOMUUTOKSEN HYVÄKSYNNÄN TIEDOKSI ANTAMINEN

”Saumur-Champigny”

PDO-FR-A0147-AM02

Tiedonannon päivämäärä: 18. marraskuuta 2019

HYVÄKSYTYN MUUTOKSEN KUVAUS JA PERUSTELUT

1. Maantieteellinen nimitys

Poistetaan I luvun II kohdassa ja XII kohdan 2 alakohdan b alakohdassa sanojen ”maantieteellinen nimitys” edessä oleva sana ”täydentävä”.

Tiettyjen Val de Loire -nimitysten tuote-eritelmissä annetaan lupa käyttää isompaa aluetta ”Val de Loire” merkkiin sisältyvänä, samannimistä maantieteellistä nimitystä tarkoittavana mainintana. Tämän nimityksen merkinnöistä annetaan erityisiä määräyksiä tuote-eritelmässä. On olemassa myös tietyissä tapauksissa käytettäviä täydentäviä maantieteellisiä nimityksiä, jotka viittaavat pienempiin maantieteellisiin yksiköihin ja rajoittavampiin tuotanto-olosuhteisiin. Sana ”täydentävä” on näin ollen poistettu sekaannusten välttämiseksi.

Yhtenäisen asiakirjan 9 kohtaa (Lisäedellytykset) muutetaan vastaavasti.

2. Maantieteellinen alue

Korvataan I luvun IV kohdan 1 alakohdassa oleva virke ”Viinirypäleet on korjattava, viiniytettävä ja viinit on valmistettava ja kypsytettävä seuraavien kuntien alueella:” seuraavasti ”Kaikkien tuotantovaiheiden on tapahduttava maantieteellisellä alueella, joka kattaa seuraavien kuntien alueen vuoden 2018 virallisen geokoodin mukaisesti: ”. Lisätään myös virke seuraavasti: ”Maantieteellistä aluetta koskevaan kartta-aineistoon voi tutustua laatumerkeistä ja alkuperänimityksistä vastaavan viraston (Institut national de la qualité et de l’origine, INAO) internetsivustolla.”

Maantieteellistä aluetta koskevan kohdan ehdotetulla sanamuodolla pyritään yksinkertaistamaan esitystapaa ja poistetaan vaiheiden (viiniytys, viininvalmistus, kypsytys...) määrittämistä koskevat epäselvyydet.

Sanamuodon muutos: hallinnollisten yksiköiden luettelossa otetaan huomioon tuote-eritelmän hyväksymisen jälkeen tapahtuneet hallinnollisten alueiden yhdistymiset tai muut muutokset. Oikeusvarmuuden takaamiseksi luettelo varustetaan viitteillä Ranskan tilasto- ja taloustutkimuskeskuksen (INSEE) vuosittain julkaisemaan voimassa olevaan viralliseen geokoodiin. Maantieteellisen alueen rajat pysyvät täysin samoina.

Lisätään maininta mahdollisuudesta tutustua maantieteellistä aluetta koskevaan kartta-aineistoon INAO:n internetsivustolla yleisön tiedonsaannin parantamiseksi.

Yhtenäisen asiakirjan 6 kohtaa (Maantieteellinen alue) muutetaan vastaavasti.

3. Rajattu viljelyalue

Lisätään tuote-eritelmän I luvun IV kohdan 2 alakohtaan ilmaisun ”5. päivänä syyskuuta 2007” jälkeen ilmaisu ”ja 19. päivänä tammikuuta 2017”.

Tämän muutoksen tavoitteena on lisätä päivämäärä, jona kansallinen toimivaltainen viranomainen hyväksyi maantieteellisellä tuotantoalueella sijaitsevan rajatun viljelyalueen muutoksen. Viljelyalueen rajaamisella tarkoitetaan asianomaisen suojatun alkuperänimityksen tuotantoon soveltuvien viljelylohkojen määrittämistä maantieteellisellä tuotantoalueella.

Tämä muutos ei vaikuta yhtenäiseen asiakirjaan.

4. Välittömässä läheisyydessä sijaitseva alue

Korvataan I luvun IV kohdan 3 alakohdassa oleva luettelo kunnista seuraavasti:

— Deux-Sèvresin departementti: Saint-Martin-de-Mâcon, Tourtenay,

— Indre-et-Loiren departementti: Chinon ;

— Maine-et-Loiren departementti: Artannes-sur-Thouet, Brézé, Brossay, Cizay-laMadeleine, Le Coudray-Macouard, Courchamps, Distré, Doué-en-Anjou (seuraavien liitoskuntien entiset alueet: Concourson-sur-Layon, Doué-la-Fontaine, Forges, Meigné ja Les Verchers-sur-Layon), Épieds, Fontevraud-l’Abbaye, Montreuil-Bellay, Le Puy-Notre-Dame, Rou-Marson, Saint-Just-sur-Dive, Saumur, Terranjou (seuraavan liitoskunnan entinen alue: Chavagnes), Les Ulmes, Vaudelnay,

— Viennen departementti: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay, Les Trois-Moutiers.

Näin otetaan huomioon tuote-eritelmän edellisen version julkaisemisen jälkeen tapahtuneet kuntaliitokset. Välittömässä läheisyydessä sijaitsevan alueen rajat pysyvät täysin samoina.

Muutetaan yhtenäisen asiakirjan 9 kohtaa (Lisäedellytykset) vastaavasti.

5. Viljely-ympäristöä koskeva määräys

Lisätään I luvun VI kohdan 2 alakohtaan ilmaisun ”luontaista kasvustoa” jälkeen seuraava: ”tai osoittaa käyttäneensä viininviljelyn alalla toimivien viranomaisten hyväksymiä biologisia torjunta-aineita”. Jos lohkolla käytetään biologisia torjunta-aineita, muiden rikkaruohomyrkkyjen käyttö on kielletty. ”

Tällä muutoksella tuetaan nykyistä toimijoiden käytännöissä tapahtuvaa kehitystä agroekologian edistämiseksi koko Anjoun viininviljelyalueella. Se heijastaa ympäristönäkökohtien yhä parempaa huomioon ottamista eri menettelyissä. Kasvipeitteen lisäämistä tai mekaanista rikkakasvien torjuntaa tai biologisten torjunta-aineiden käyttöä tukemalla vähennetään kemiallisten torjunta-aineiden käyttöä. Tällä rikkakasvien torjunta-aineiden käytön vähentämisellä pyritään parantamaan viininviljelyalueiden maaperän suojelua ja säilyttämään maaperän luonnonmukaiset toiminnot (hedelmällisyys, luonnon monimuotoisuus, biologinen puhdistus). Näin varmistetaan viinien laatu ja aitous ja vahvistetaan valmistusalueen kuvaa.

Tämä muutos ei vaikuta yhtenäiseen asiakirjaan.

6. Sadonkorjuukielto

Poistetaan tuote-eritelmän I luvun VII kohdan 1 alakohdasta virke ”Sadonkorjuun aloituspäivä vahvistetaan Ranskan maatalous- ja merikalastuslain D. 645-6 §:n säännösten mukaisesti. ”

Sadonkorjuun aloituspäivän vahvistaminen ei enää ole tarpeen, koska toimijoilla on käytössään monenlaisia välineitä, joiden avulla he voivat arvioida tarkasti rypäleiden kypsyyttä. Kullakin toimijalla on käytössään erilaisia, niin henkilökohtaisia kuin yhteisomistuksessa olevia laitteita ja välineitä, joiden avulla he voivat määrittää tarkasti kunkin lohkon sadonkorjuun optimaalisen aloituspäivän tuotantotavoitteiden perusteella.

Tämä muutos ei vaikuta yhtenäiseen asiakirjaan.

7. Sokeripitoisuus

Lisätään I luvun IX kohdan 1 alakohdan c alakohtaan ilmaisun ”glukoosi + fruktoosi” edelle ilmaisu ”Viinien (käymiskelpoisten sokereiden [...])” ja jälkeen ”on käymisen jälkeen”.

Muutos tehdään, jottei kyseistä sokeripitoisuutta sekoiteta ennen käymistä mitattavaan sokeripitoisuuteen. On tärkeää täsmentää, että pitoisuus on tarkastettava käymisen jälkeen.

Muutetaan yhtenäisen asiakirjan 4 kohtaa (Viinin/viinien kuvaus) vastaavasti.

8. Puupalaset

Lisätään tuote-eritelmän I luvun IX kohdan 1 alakohdan d alakohtaan ilmaisun ”Puupalasten käyttö on kielletty” jälkeen ilmaisu ”muulloin kuin viiniyttämisen aikana”.

Muutoksella poistetaan kielto, joka koskee tammipuun palasten sekoittamista nimityksen saaneiden punaviinien joukkoon viiniyttämisen aikana. Tuottajat haluavat vahvistaa nimityksen saaneiden viinien erityislaatuisuutta hedelmäisinä ja notkeina, jo nuorina juotavaksi valmiina viineinä. Viiniyttämisen aikana käytettävien puupalasten tanniinit tuovat paremmin esille viinien hedelmäisyyden ja kehittävät niiden rakennetta tehden viinin mausta pyöreän ja pitkään suussa säilyvän.

Muutetaan yhtenäisen asiakirjan 5 kohtaa (Erityiset viininvalmistusmenetelmät) vastaavasti.

9. Käymishuoneen kapasiteetti

Korvataan I luvun IX kohdan 1 alakohdan e alakohdan ilmaisu: ”Toimijan käymishuoneen viiniyttämiskapasiteetin on oltava vähintään 1,4-kertainen tilan viiden viimeisen vuoden keskituotokseen nähden.” seuraavasti: ”Toimijan käymishuoneen viiniyttämiskapasiteetin on oltava vähintään 1,4-kertainen tilalla viiden viimeisen vuoden aikana keskimäärin viiniytettyyn määrään nähden. ”

Tuote-eritelmässä viitattiin (hehtolitroina, hl, tai kuutiometreinä, m3, ilmaistavan) tilavuuden sijaan tuotokseen, toisin sanoen sadon määrään, joka jaetaan tuotantopinta-alalla (ja ilmaistaan esim. hl/ha). Ehdotettu muutos korjaa tämän suureisiin liittyvän epäjohdonmukaisuuden virkkeen tarkoitusta muuttamatta (vähimmäiskapasiteetiksi vahvistetaan edelleen 1,4 kertaa tilan edellisten vuosien aikana viiniytetty määrä).

Tämä muutos ei vaikuta yhtenäiseen asiakirjaan.

10. Viinien liikkeeseen laskeminen

Poistetaan I luvun IX kohdan 4 alakohdan b alakohta, joka koskee päivämäärää, jolloin viini lasketaan liikkeelle hyväksyttyjen varastoijien välillä.

Tämä muutos ei vaikuta yhtenäiseen asiakirjaan.

11. Yhteys maantieteelliseen alueeseen

Lisätään sana ”Agricole” ilmaisuun ”Société Agricole et Industrielle d’Angers”, sillä kyseisen lehden nimi oli puutteellinen. Ehdotetulla muutoksella korjataan kyseinen puute.

Muutetaan yhtenäisen asiakirjan 8 kohtaa (Yhteys maantieteelliseen alueeseen) vastaavasti.

12. Siirtymätoimenpiteet

Poistetaan tuote-eritelmän XI kohdan I alakohdassa ilmoitettu siirtymätoimenpide, koska se lakkasi olemasta voimassa vuonna 2017.

Tämä muutos ei vaikuta yhtenäiseen asiakirjaan.

13. Merkintöjä koskevat säännöt

Lisätään 1 kohtaan seuraavaa:

”1 – Yleiset vaatimukset Viinejä, joille haetaan ja joista käytetään kyseessä olevan tuote-eritelmän mukaista suojattua alkuperänimitystä ”Saumur-Champigny”, ei voida ilmoittaa satoilmoituksessa, asettaa yleisesti saataville, lähettää, asettaa myyntiin tai myydä ilman, että satoilmoituksiin, ilmoituksiin, esitteisiin, etiketteihin, laskuihin ja kaikentyyppisiin astioihin merkitään edellä tarkoitettu suojattu alkuperänimitys. ”

Kyseessä on kaikkiin tuote-eritelmiin sisältyvän säännön tahaton poisjäänti.

Tämä muutos ei vaikuta yhtenäiseen asiakirjaan.

14. Rekisterien ylläpito

Korvataan II luvun II kohdan 3 alakohdassa oleva ilmaisu ”potentiaalinen” ilmaisulla ”luonnollinen”.

Korvataan ilmaisut ”potentiaalinen alkoholipitoisuus” tai ”aste” ilmaisulla ”luonnollinen alkoholipitoisuus”, jotta sanamuoto olisi johdonmukainen kaikissa Anjou Saumur -alueen tuote-eritelmissä käytetyn sanamuodon kanssa. Nämä muutokset parantavat tuote-eritelmien luettavuutta. Rekisterien ylläpitoa koskevien sääntöjen yhdenmukaistamisella pyritään helpottamaan tarkastussuunnitelmien laatimista ja rekisterien valvontaa.

Tämä muutos ei vaikuta yhtenäiseen asiakirjaan.

15. Tärkeimmät tarkastettavat kohdat

Tuote-eritelmän III luku on tarkistettu Anjou Saumur -alueen tuote-eritelmien tärkeimpien tarkastettavien kohtien sanamuodon yhtenäistämiseksi.

Tämä muutos ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

Saumur-Champigny

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Kyseessä on hiilihapoton punaviini. Niiden

— luonnollinen alkoholipitoisuus on vähintään 10,5 tilavuusprosenttia,

— käymiskelpoisten sokerien pitoisuus käymisen jälkeen on enintään 3 g/l.

Viinien kokonaisalkoholipitoisuus saa olla väkevöinnin jälkeen enintään 12,5 tilavuusprosenttia.

Malolaktisen käymisprosessin on oltava päättynyt. Pullottamattomina tai pullotettuina markkinoille saatettavien viinien omenahappopitoisuus on enintään 0,4 g/l.

Viinit ovat väriltään usein tumman rubiininpunaisia. Väri antaa myös viitteitä niiden maussa havaittavista punaisten marjojen tai orvokin aromeista. Viinit ovat raikkaita, pyöreitä ja notkeita. Ne sopivat juotavaksi sekä nuorina että muutaman vuoden säilytyksen jälkeen.

Muut perusteet ovat voimassa olevan sääntelyn mukaisia.

Yleiset analyyttiset ominaisuudet Kokonaisalkoholipitoisuus enintään (til.-%) Kokonaisalkoholipitoisuus vähintään (til.-%) Vähimmäishappopitoisuus Haihtuvien happojen pitoisuus enintään (mEq/l) Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Olennaiset viininvalmistusmenetelmät

Erityinen viininvalmistusmenetelmä

Istutustiheys – etäisyydet

Viljelykäytäntö

Viiniköynnösten vähimmäistiheys on 4 000 istutettua köynnöstä hehtaaria kohden. Köynnösrivien välinen etäisyys saa olla enintään 2,50 metriä, ja köynnösten välisen etäisyyden samalla rivillä on oltava alle 1 metri.

Viininviljelylohkoilta, joilla köynnösten istutustiheys on enintään 4 000 ja vähintään 3 300 köynnöstä hehtaaria kohden, korjattua satoa voidaan kuvata suojatulla alkuperänimityksellä sillä edellytyksellä, että lohkoilla noudatetaan nimitystä koskevassa tuote-eritelmässä vahvistettuja, tukirakenteeseen sitomista ja lehdistön korkeutta koskevia sääntöjä. Kyseisillä viljelylohkoilla köynnösrivien välinen etäisyys saa olla enintään 3 metriä, ja köynnösten välisen etäisyyden samalla rivillä on oltava alle 1 metri.

Leikkaussäännöt

Viljelykäytäntö

Viiniköynnösten leikkaamisessa käytetään sekaleikkausta, ja se tehdään viimeistään 30. päivänä huhtikuuta seuraavien sääntöjen mukaisesti:

Pineau d’Aunis N -lajike: kuhunkin köynnökseen jätetään enintään 10 silmua ja yksi enintään kuusisilmuinen oksa tai enintään 12 silmua köynnöstä kohden ja yksi enintään neljäsilmuinen oksa.

Cabernet franc N ja Cabernet-sauvignon N -lajikkeet: kuhunkin köynnökseen jätetään enintään 12 silmua ja yksi enintään kahdeksansilmuinen pitkä oksa tai enintään 14 silmua köynnöstä kohden ja yksi enintään viisisilmuinen pitkä oksa.

Väkevöinti

Erityinen viininvalmistusmenetelmä

Tiivistävät väkevöintimenetelmät ovat sallittuja, ja osittaisen tiivistämisen enimmäismäärä suhteessa käsiteltyyn määrään on 10 prosenttia.

Viinien kokonaisalkoholipitoisuus saa olla väkevöinnin jälkeen enintään 12,5 tilavuusprosenttia.

Puupalasten käyttö

Erityinen viininvalmistusmenetelmä

Puupalasten käyttö on sallittu ainoastaan viiniytyksen aikana.

b. Enimmäistuotokset

69 hehtolitraa hehtaaria kohden

6. Rajattu maantieteellinen alue

Kaikkien tuotantovaiheiden on tapahduttava maantieteellisellä alueella, joka kattaa seuraavien Maine-et-Loiren departementissa sijaitsevien kuntien alueet vuoden 2018 virallisen geokoodin mukaisesti: Chacé, Montsoreau, Parnay, Saint-Cyr-en-Bourg, Saumur, Souzay-Champigny, Turquant, Varrains.

Maantieteellisiä alueita koskevaan kartta-aineistoon voi tutustua laatumerkeistä ja alkuperänimityksistä vastaavan viraston (Institut national de la qualité et de l’origine, INAO) internetsivustolla.

7. Pääasiallinen rypälelajike / pääasialliset rypälelajikkeet

Cabernet franc N

8. Yhteyden/yhteyksien kuvaus

1. Maantieteellisen alueen tiedot

a) Yhteyden kannalta merkitykselliset luontoon liittyvät tekijät

Viininviljelyalue on osa entistä Anjoun maakuntaa, jossa Pariisin altaan lounaisin osa kohtaa Massif Armoricain -vuoriston rinteet. Alue on historiallisesti jaettu rinnakkain esiintyvien vaalean kalkkipitoisen maan ja tummemmasta saviliuskeesta koostuvan maan perusteella ”valkoiseen Anjouhun”, eli Saumurin alueeseen, ja ”mustaan Anjouhun”, eli Angersin alueeseen. Viininviljelyalue rajoittuu pohjoisessa Loire-jokeen. Alueen läpi, etelästä pohjoiseen, kulkee Thouetjoki ja sen sivujoki Dive. Tämä vesistö on muovannut aluetta siten, että se muodostuu nykyään eri ilmansuuntiin viettävistä rinteistä, joiden korkeus vaihtelee 40 ja 110 metrin välillä. Maantieteellinen alue kattaa kahdeksan kuntaa Maine-et-Loiren departementissa. Nämä kunnat, jotka sijaitsevat Turonia-vaiheessa syntyneiden kerrosten ja niiden päälle kerääntyneiden muodostelmien alueella, kuuluvat maantieteelliseen alueeseen, joka muodostaa suojatun alkuperänimityksen ”Saumur”.

Suotuisilla alueilla kasvaa viiniköynnöksiä, jotka ovat muokanneet maisemaa. Pienten kukkuloiden huipulla on kuitenkin säilynyt havupuista ja vuosittain lehtensä varistavista puista muodostuneita metsiä, joissa hallitsevina puulajeina ovat tammi ja kastanja. Viininviljelylohkojen keskellä on näkyvissä ilmanvaihtokanava, joka kohoaa maanpinnalle valtavista onkaloista, jotka ovat syntyneet talojen rakentamiseen käytettyjen kivien louhimisen seurauksena. Näitä onkaloita on sittemmin käytetty sienten kasvatustiloina tai viinikellareina. Viininviljelyalueiden ja arkkitehtonisten rakennusten keskinäinen harmonisuus, viininviljelijöiden asuttamien kylien ja yläluokan herraskartanoihin, joiden häikäisevän valkoiset ”valkoiselle Anjoulle” tyypilliset julkisivut on koristeltu veistoksilla, liittyvien viinitarhojen sopusointuisuus ovat osaltaan vaikuttaneet siihen, että alueelle on perustettu luonnonpuisto ja se on lisätty Unescon maailmanperintökohteiden luetteloon.

Valitut lohkot, joilta rypäleet korjataan, sijaitsevat nimenomaan Turonia-kaudella syntyneillä muodostelmilla: rendzina-maaperällä ja paksuudeltaan vaihtelevista ruskeista kalkkimaakerroksista koostuvilla maannoksilla, joita peittää tietyissä paikoissa, rinteiden huipulla, myöhäisemmiltä kausilta, kuten myöhäisliitukaudelta tai eoseenikaudelta, peräisin oleva hiekka ja savi. Maaperän lämpöominaisuudet ovat hyvät ja vesivarastoja on käytettävissä kohtalaisesti. Maaperässä ei ole liikaa vettä.

Saumurin alueella vallitsee meri-ilmasto. Viinialueen länsipuolella sijaitsevan Maugesin ylängön synnyttämä föhn-ilmiö lieventää meri-ilmaston vaikutusta. Vuotuinen sademäärä vaihtelee 550 mm:n ja 600 mm:n välillä ja on tyypillinen kosteilta tuulilta suojassa olevalle alueelle. Viereisillä Maugesin kukkuloilla sademäärä sen sijaan ylittää 800 mm vuodessa. Tämä sademäärissä esiintyvä ero on vieläkin selkeämpi viiniköynnöksen kasvukierron aikana, erityisesti jaksolla, joka ulottuu kesäkuusta sadonkorjuuseen. Maantieteellisen alueen eteläosassa sijaitsevan ”Seuil du Poitou” -muodostuman ansiosta ilmastossa on havaittavissa myös eteläisiä piirteitä, joista todistavat eräät hieman yllättäen Loiren rannoilla viihtyvät kasvit (tammet, oliivipuut, mantelipuut...) Vuotuiset keskilämpötilat ovat melko korkeat (noin 12 °C).

b) Yhteyden kannalta merkitykselliset inhimilliset tekijät

Saumurin alueen viininviljelyalueen historia liittyy aina keskiajan puoleenväliin saakka Anjoun kreivien omistuksessa olleen Anjoun viininviljelyalueen historiaan. Saumurin alue, joka muistuttaa geologisesti Tourainen aluetta, liittyy Anjoun alueeseen historiallisten ja inhimillisten tekijöiden vuoksi. ”Saumur Champigny” -viininviljelyalue syntyi vuonna 1066, kun Saint-Florentin munkit raivasivat Loirejoen penkereille sijoittuvan, Saumurista Montsoreauhon ulottuvan ”Bois Dorén” rinnealueen. Viininviljelyalue, jota tuolloin vielä kutsuttiin nimellä ”Coteaux de Saumur”, saavutti vankan maineen alueella tuotettujen laadukkaiden valkoviinien ansiosta.

Punaviinin tuotanto aloitettiin 1600-luvun alussa. Vuoden 1630 seutuvilla tuolloin Guyennessa ollut kardinaali de Richelieu lähetti Tourainen alueen voudilleen Chinonin, Bourgueilin ja Saumurin kantoneihin istutettavaksi tuhansia, Bordeaux’n alueella arvostetuimman lajikkeen maineessa olleita Cabernet franc N -viiniköynnöksiä. Vaikuttaa kuitenkin siltä, että lajike on tuotu alueelle jo tätä aiemmin Nantesin sataman kautta (josta sen paikallinen nimi ”Breton”, ”bretagnelainen”), Anjoun kreivin Henrik II Plantagenêt’n ja Eleonoora Akvitanialaisen avioliiton seurauksena tapahtuneen Akvitanian, josta lajike on kotoisin, ja Anjoun alueen yhdistymisen myötä.

1800-luvulla punaviinin kulutus lisääntyi huomattavasti ja Cabernet franc N -lajiketta viljelleiden viinitilojen määrä moninkertaistui. Vuonna 1845 kreivi Odart kirjoitti teoksessaan ”Traité des cépages” Cabernet franc N -lajikkeesta seuraavasti: ”tämä erittäin yleisesti Länsi-Ranskassa käytössä oleva lajike antaa Bordeaux’n viineille, kuten myös Chinionin, Bourgueil’n ja Champignyn viineille, niille ominaiset erityispiirteet”. Vuonna 1861 Guillory vanhempi kuitenkin vahvisti, että punaviinejä tuotetaan huomattavasti valkoviinejä vähemmän. Hän kirjoitti Bulletin de la Société Agricole et Industrielle d’Angers -lehdessä seuraavasti: ”Loiren vasemmalla rannalla arvostetuimpia punaviinejä ovat Souzay, Champigny ja Dampierre.”

Cabernet franc N -lajikkeen käyttö edistyi hitaasti mutta varmasti, muun muassa Parnayn kunnassa 1800-luvun lopulla vaikuttaneen, aikaansa edellä olleen viininviljelijän Antoine Cristalin ansiosta. Hänen kyseisen lajikkeen hallitsemiseen, mukauttamiseen ja kehittämiseen liittyvät ponnistelunsa johtivat siihen, että suojatun alkuperänimityksen ”Saumur-Champigny” tuotanto alkoi lisääntyä merkittävästi 1960-luvulta lähtien. Tämä vahvisti sen, mitä tohtori Maisonneuve vuonna 1925 ilmestyneessä teoksessaan ”L’Anjou, ses vignes et ses vins” totesi: ”lajike sopii erityisen hyvin Saumurin alueen kalkkipitoisessa maassa viljeltäväksi ja tuottaa erinomaisia Champigny-viinejä. ”

Osuustoiminnallisen viininvalmistamon perustaminen vuonna 1957 auttoi kehittämään markkinoita ensin Pariisissa ja myöhemmin koko Ranskassa sekä maan rajojen ulkopuolella vuonna 1980 alkaneen viennin ansiosta. Vuonna 2009 suojatun alkuperänimityksen ”Saumur-Champigny” tuotanto oli keskimäärin 70 000 hehtolitraa.

2. Tietoja tuotteen laadusta ja ominaispiirteistä

”Saumur-Champigny”-viinit ovat erittäin miellyttäviä punaviinejä. Niiden tumman rubiininpunainen väri antaa yleensä viitteitä niiden maussa havaittavista punaisten marjojen tai orvokin aromeista. Viinit ovat raikkaita, pyöreitä ja notkeita. Ne sopivat juotavaksi sekä nuorina että muutaman vuoden säilytyksen jälkeen.

3. Syy- ja seuraussuhteet

Kohtalaisen lämpimän ja kuivan ilmaston sekä hyvän vedenvirtauksen mahdollistavan ja säännöllisen, muttei liiallisen, vedensaannin takaavan kalkkipitoisen maan yhdistelmä on luonut olosuhteet, joiden ansiosta Cabernet franc N -lajike on kotiutunut eniten auringonvaloa saaville rinteille ja jotka takaavat rypäleiden varhaisen kypsymisen ja ilmanvaihdon, jotka auttavat optimaalisen kypsyyden saavuttamisessa. Toimijat ovat myös nopeasti omaksuneet tekniikoita, joiden avulla he voivat hyödyntää rypäleiden parhaita ominaisuuksia viiniyttämistekniikoitaan mukauttamalla. Arvostettu viiniasiantuntija Sébille-Auger kuvasi näitä tekniikoita, joista useimmista on sittemmin muodostunut käytäntöjä, Bordeaux’ssa vuonna 1843 pidetyssä kongressissa esittelemällä Souzay-Champignyssa sijaitsevan tilan toimintaa.

1900-luvun jälkipuoliskolla suojatun alkuperänimityksen ”Saumur-Champigny” viljelyyn käytetty pinta-ala lisääntyi huomattavasti. Myös Ranskan ulkopuolelle suuntautuva myynti kasvoi merkittävästi, ja viiniä vietiin yli 40 maahan.

Paikallisten yhteisöjen ponnistelut viininviljelyalueen säilyttämiseksi palkittiin, kun se lisättiin Unescon maailmanperintökohteiden luetteloon. Suojattu alkuperänimitys ”Saumur-Champigny” viinille, jota pidetään yhtenä ”Val de Loire” -alueen arvostetuimpana, osoittaa näin todeksi Georges Clémenceaun sanat, jotka hän lausui tutustuttuaan ystävänsä Antoine Cristalin tuotantoon: ”alue, josta tämä viini on peräisin, on merkittävä alue, sillä ei ole olemassa merkittävää aluetta ilman historiaa ja ilman merkittävää sivilisaatiota. ”

9. Olennaiset lisäedellytykset (pakkaaminen, merkinnät, muut vaatimukset)

Maantieteellinen nimitys ”Val de Loire”

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Suojattua alkuperänimitystä voidaan täydentää maantieteellisellä nimityksellä ”Val de Loire” tuote-eritelmässä vahvistettujen sääntöjen mukaisesti. Maantieteellinen merkintä ”Val de Loire” kirjoitetaan kirjaimin, jotka ovat korkeudeltaan ja leveydeltään enintään kaksi kolmasosaa niistä kirjaimista, joilla tarkistettu alkuperänimitys kirjoitetaan.

Pienempi maantieteellinen yksikkö

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

Suojatun alkuperänimityksen saaneiden viinien merkinnöissä voidaan mainita pienempi maantieteellinen alue sillä edellytyksellä,

— että kyseessä on kiinteistörekisteriin kirjattu paikka, ja

— paikka on mainittu satoilmoituksessa.

Tämä nimi kirjoitetaan kirjaimin, jotka ovat korkeudeltaan ja leveydeltään enintään puolet niistä kirjaimista, joilla suojattu alkuperänimitys kirjoitetaan.

Välittömässä läheisyydessä sijaitseva alue

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue muodostuu viiniyttämistä ja viinien valmistusta koskevan poikkeuksen mukaisesti seuraavien kuntien alueesta vuoden 2018 virallisen geokoodin perusteella:

— Deux-Sèvresin departementti: Saint-Martin-de-Mâcon, Tourtenay,

— Indre-et-Loiren departementti: Chinon ;

— Maine-et-Loiren departementti: Artannes-sur-Thouet, Brézé, Brossay, Cizay-la-Madeleine, Le Coudray-Macouard, Courchamps, Distré, Doué-enAnjou (seuraavien liitoskuntien entiset alueet: Concourson-surLayon, Doué-la-Fontaine, Forges, Meigné ja Les Verchers-sur-Layon), Épieds, Fontevraud-l’Abbaye, Montreuil-Bellay, Le Puy-Notre-Dame, RouMarson, Saint-Just-sur-Dive, Saumur, Terranjou (seuraavan liitoskunnan entinen alue: Chavagnes), Les Ulmes, Vaudelnay,

— Viennen departementti: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay, Les Trois-Moutiers.

Linkki eritelmään

https://info.agriculture.gouv.fr/gedei/site/bo-agri/document_administratif-0e0411ee-1698-4400-9eda-5fc7e90883b0

(1) EYVL L 9, 11.1.2019, s. 2.